CELEX: 32018D1251
Language: lt
Date: 2018-09-18 00:00:00
Title: 2018 m. rugsėjo 18 d. Komisijos įgyvendinimo sprendimas (ES) 2018/1251, kuriuo empentrinas nepatvirtinamas kaip esama veiklioji medžiaga 18-io tipo biocidiniams produktams gaminti (Tekstas svarbus EEE.)

19.9.2018   
               
               
                  LT
               
               
                  Europos Sąjungos oficialusis leidinys
               
               
                  L 235/24
               
            
         KOMISIJOS ĮGYVENDINIMO SPRENDIMAS (ES) 2018/1251
         2018 m. rugsėjo 18 d.
         kuriuo empentrinas nepatvirtinamas kaip esama veiklioji medžiaga 18-io tipo biocidiniams produktams gaminti
         (Tekstas svarbus EEE)
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2012 m. gegužės 22 d. Europos Parlamento ir Tarybos reglamentą (ES) Nr. 528/2012 dėl biocidinių produktų tiekimo rinkai ir jų naudojimo (1), ypač į jo 89 straipsnio 1 dalį,
         kadangi:
         
                     (1)
                  
                  
                     Komisijos deleguotajame reglamente (ES) Nr. 1062/2014 (2) pateikiamas esamų veikliųjų medžiagų, kurias reikia įvertinti, kad būtų galima patvirtinti kaip tinkamas biocidinių produktų gamybai, sąrašas. Tame sąraše yra empentrinas (EB Nr. nenurodytas, CAS Nr. 54406–48–3);
                  
               
                     (2)
                  
                  
                     buvo įvertinta, ar empentriną galima naudoti 18-to tipo produktams (insekticidams, akaricidams ir kitų nariuotakojų kontrolės produktams), apibrėžtiems Reglamento (ES) Nr. 528/2012 V priede, gaminti;
                  
               
                     (3)
                  
                  
                     Belgija buvo paskirta vertinančiąja kompetentinga institucija ir 2016 m. birželio 24 d. ji pateikė vertinimo ataskaitas bei rekomendacijas;
                  
               
                     (4)
                  
                  
                     pagal Deleguotojo reglamento (ES) Nr. 1062/2014 7 straipsnio 2 dalį 2017 m. gruodžio 13 d. Biocidinių produktų komitetas, atsižvelgdamas į vertinančiosios kompetentingos institucijos išvadas, parengė Europos cheminių medžiagų agentūros nuomonę (3);
                  
               
                     (5)
                  
                  
                     remiantis ta nuomone, negalima tikėtis, kad biocidiniai produktai, kurie naudojami kaip 18-io tipo produktai ir kurių sudėtyje yra empentrino, atitiktų Reglamento (ES) Nr. 528/2012 19 straipsnio 1 dalies b punkto reikalavimus;
                  
               
                     (6)
                  
                  
                     visų pirma, pagal Reglamento (ES) Nr. 528/2012 6 straipsnio 2 dalį pareiškėjas turi pateikti pakankamai duomenų, kad būtų galima nustatyti, ar veiklioji medžiaga atitinka to reglamento 5 straipsnio 1 dalyje nurodytus netvirtinimo kriterijus. Vertinančioji kompetentinga institucija kelis kartus paprašė pareiškėjo pateikti duomenų apie kancerogeninškumą, kad galėtų atlikti susijusį vertinimą, tačiau pareiškėjas duomenų nustatytu laiku nepateikė, todėl to reglamento 5 straipsnio 1 dalies a punkte nustatytų netvirtinimo kriterijų buvo neįmanoma įvertinti;
                  
               
                     (7)
                  
                  
                     be to, atliekant rizikos žmonių sveikatai ir aplinkai vertinimą, nustatyta nepriimtina rizika, o saugių naudojimą būdų nenustatyta;
                  
               
                     (8)
                  
                  
                     todėl empentrino negalima patvirtinti kaip tinkamo 18-io tipo biocidiniams produktams gaminti;
                  
               
                     (9)
                  
                  
                     šiame sprendime nustatytos priemonės atitinka Biocidinių produktų nuolatinio komiteto nuomonę,
                  
               PRIĖMĖ ŠĮ SPRENDIMĄ:
         
            1 straipsnis
            Empentrinas (EB Nr. nenurodytas, CAS Nr. 54406–48–3) nepatvirtinamas kaip veiklioji medžiaga 18-o tipo biocidiniams produktams gaminti.
         
         
            2 straipsnis
            Šis sprendimas įsigalioja dvidešimtą dieną po jo paskelbimo Europos Sąjungos oficialiajame leidinyje.
         
         
            Priimta Briuselyje 2018 m. rugsėjo 18 d.
            
               
                  Komisijos vardu
               
               
                  Pirmininkas
               
               Jean-Claude JUNCKER
            
         
         
            (1)  OL L 167, 2012 6 27, p. 1.
         
            (2)  2014 m. rugpjūčio 4 d. Komisijos deleguotasis reglamentas (ES) Nr. 1062/2014 dėl visų esamų veikliųjų medžiagų, kurių yra Europos Parlamento ir Tarybos reglamente (ES) Nr. 528/2012 nurodytuose biocidiniuose produktuose, sistemingo tyrimo darbo programos (OL L 294, 2014 10 10, p. 1).
         
            (3)  2017 m. gruodžio 13 d. priimta Biocidinių produktų komiteto nuomonė Opinion on the application for approval of the active substance Empenthrin, Product type: 18, ECHA/BPC/182/2017.